
Eiropas Parlaments, 
– 	ņemot vērā iepriekšējās rezolūcijas par Ķīnu,
– 	ņemot vērā Reglamenta 144. panta 5. punktu un 132. panta 4. punktu,
A. 	tā kā kopš 1999. gada Ķīnas Komunistiskā partija (ĶKP) ir iesaistījusies sistemātiskā vajāšanā, lai izskaustu reliģisko kustību Falun Gong; tā kā visā Ķīnas Tautas Republikā (ĶTR) pasliktinās reliģiskās pārliecības brīvība; tā kā šo represiju pamatā ir tehnoloģijās balstīta cenzūra un novērošana; tā kā ĶTR Konstitūcijas 36. pantā ir noteikts, ka tās pilsoņiem ir jābūt reliģiskās pārliecības brīvībai; 
B. 	tā kā dokumentēts, ka kopš 1999. gada ĶKP vajāšanas rezultātā ir miruši tūkstošiem Falun Gong piekritēju; tā kā viņi bieži tiek aizturēti un, kā tiek ziņots, spīdzināti, pakļauti psiholoģiskai vardarbībai un izmantoti orgānu ieguvei, lai viņi atteiktos no savas ticības; 
C. 	tā kā 2023. gada 12. maijā Falun Gong piekritēji Ding Yuande un viņa sieva Ma Ruimei tika patvaļīgi aizturēti; tā kā Ma Ruimei tika atbrīvota pret drošības naudu, bet pēc tam saskārās ar iebiedēšanu no policijas puses, jo viņas dēls ārvalstīs bija uzsācis glābšanas kampaņu; 
D. 	tā kā Ding Yuande astoņus mēnešus pavadīja ieslodzījumā bez iespējas tuviniekiem viņu apmeklēt; tā kā 2023. gada 15. decembrī viņam tika piespriests trīs gadu cietumsods ar naudas sodu 15 000 CNY apmērā; tā kā viņš šo spriedumu pārsūdzēja, 
1. 	stingri mudina ĶTR nekavējoties izbeigt Falun gong piekritēju un citu minoritāšu, tostarp uiguru un tibetiešu, vajāšanu; prasa Ķīnā nekavējoties un bez nosacījumiem atbrīvot P. Ding un visus Falun Gong piekritējus; 
2. 	aicina ĶTR izbeigt vietējo un transnacionālo novērošanu un kontroli, kā arī reliģijas brīvības apspiešanu; mudina ĶTR ievērot starptautiskajās tiesībās un tās konstitūcijā noteiktās saistības attiecībā uz cilvēktiesību ievērošanu un aizsardzību; 
3.	aicina ES dalībvalstis apturēt ar ĶTR noslēgtos izdošanas līgumus;
4. 	uzsver, ka ES attiecībās ar Ķīnu galvenā uzmanība būtu jāpievērš cilvēktiesību ievērošanai, demokrātijai un tiesiskumam; aicina ES un tās dalībvalstis atbalstīt un veicināt starptautisku izmeklēšanu par Falun Gong piekritēju vajāšanu un visos politiskajos un cilvēktiesību dialogos ar Ķīnas iestādēm pievērst uzmanību reliģisko minoritāšu vajāšanai; aicina dalībvalstis un ES delegāciju ĶTR uzraudzīt tiesas procesus; 
5. 	aicina ES un tās dalībvalstis publiski nosodīt orgānu transplantācijas pārkāpumus Ķīnā un izmantot ES globālo cilvēktiesību sankciju režīmu un valstu cilvēktiesību sankciju režīmus pret visiem vainīgajiem un struktūrām, kas ir veicinājušas Falun Gong piekritēju vajāšanu Ķīnā un ārvalstīs; uzsver, ka ES pasākumiem būtu jāietver vīzu atteikšana, aktīvu iesaldēšana, izraidīšana no ES teritorijas, kriminālvajāšana, tostarp pamatojoties uz eksteritoriālo jurisdikciju, un starptautisku kriminālapsūdzību izvirzīšana; 
6. 	uzdod priekšsēdētājai šo rezolūciju nosūtīt ES iestādēm, dalībvalstu valdībām un parlamentiem, kā arī ĶTR valdībai un parlamentam. 

